Foto: HRT



"REKAO sam da je 'odvratan voditelj' pa me Aleksandar Stanković tužio", rekao je Ivan Pernar u razgovoru za Index.

S obzirom da je Pernar saborski zastupnik i da ima zastupnički imunitet koji ga štiti od progona, o njegovom imunitetu će se raspravljati sutra na sjednici Mandatno-imunitetnog povjerenstva. Izjavu Ivana Pernara prenosimo u cijelosti.

"Njegov čin je kukavički jer nije u stanju dokazati putem medija, iako on ima medijski prostor, da je nepristran voditelj. Umjesto takvog načina, on me tuži. I to kazneno.



Sud javnosti je izgubio nakon što sam ga raskrinkao. Povjerenje javnosti je također izgubio i puno ljudi mi se javlja da je on kao voditelj jednostavno potonuo u očima ljudi. To možete vidjeti i po porukama koje mi postavljaju na Facebooku.



Tuži me jer sam rekao da je 'odvratan voditelj'. To je čin očajna, s tim više što zna da imam imunitet. Ovo je zastrašivanje i onemogućavanje da se slobodno govori. Vjerujem da borbu koju vodim protiv masovnih medija, banaka i političara mogu dobiti samo uz pomoć građana", poručio je Pernar.

Stanković: Pernar me sustavno javno vrijeđa

U reagiranju koje je Aleksandar Stanković uputio Indexu, voditelj nam je pojasnio zbog čega tuži Pernara.

Tekst se nastavlja ispod oglasa

"Ivana Pernara tužim zato jer me sustavno javno vrijeđa( facebook, intervjui) da sam idiot,moralna nakaza i smeće u službi režima. Osim što su izjave uvredljive njima i huška svoje istomišljenike na mene koji mi prijete. Zato ga tužim", napisao nam je Stanković.



Podsjetimo, početkom studenog, Pernar je bio gost HRT-ove emisije Nedjeljom u dva, voditelja Aleksandra Stankovića, no njegovo gostovanje trajalo je svega 15-tak minuta. Naime, nakon što su kao temu otvorili HRT i plaćanje pristojbe, Pernar se naljutio što je Stanković njegovo izlaganje o Palestini i Izraelu želio prekinuti potpitanjem, pa je nakon kratke rasprave napustio studio uz tvrdnju da mu Stanković ne dozvoljava da dovrši odgovor na pitanje.



Nakon izlaska iz studija Pernar je gostujući u različitim medijima "častio" Stankovića pogrdnim izrazima kao što su"idiot", "smeće" i "moralna nakaza". Pernara od privatnih tužbi trenutno štiti zastupnički imunitet.